Eurooppa-neuvosto päätti vuoden viimeisen kokouksensa päivän verran etuajassa. Tärkeimmät pöydällä olleet asiat käsittelivät uutta investointirahastoa, Venäjää sekä Ukrainan kriisiä. EU:n huippukokous oli ensimmäinen uuden puheenjohtajan puolan entisen pääministerin Donald Tuskin alaisuudessa. Kokoukseen osallistuneiden eri valtioiden ja hallitusten päämiesten mukaan uusi puheenjohtaja toi tekemiseen uutta energiaa ja tehokkuutta.

Puolalainen puheenjohtaja Donald Tusk korosti ennen Eurooppa-neuvoston kokouksen alkua, että tapaaminen pidettäisiin lyhyenä ja että maiden edustajat pysyisivät asiassa. Kahdeksan tunnin intensiivisen keskustelun jälkeen Tusk saikin twiitata: "Eurooppa-neuvosto päättynyt. Aikataulussa." EU-virkamiesten mukaan 28 maan kokousedustajat käsittelivät asiat etuajassa ensimmäistä kertaa miesmuistiin.

Eurooppa-neuvoston uusi puheenjohtaja on ottanut käyttöön aikaisempaa suoremman ja epävirallisemman käsittelytavan, kokousedustajat kertoivat neuvottelujen päätyttyä. Tyyli eroaa selvästi entisen puheenjohtajan belgialaisen Herman Van Rompuyn tavasta, jolloin kokouksilla oli tapana venyä maratonmittoihin.

Ainakin Saksan liittokansleri Angela Merkel toivotti uudet neuvottelukäytännöt lämpimästi tervetulleiksi.

– Uuden puheenjohtajan johdolla toiminta oli todella vaivatonta. Ja me jopa saimme kaiken valmiiksi ennen keskiyötä, Markel kiitteli neuvottelujen jälkeen.

Lähteet: Reuters, AP